Kritiserer at Krekar og Fjordman skal vitne
Både Professor Thomas Hylland Eriksen og forsker Lars Gule er kritiske til de to omstridte personene skal vitne i retten. Begge de to vil tegne et bilde av at det utspiller seg en krig i Europa mellom Vesten og islam og dermed bekrefte Breiviks virkelighetsbilde. - Han forgifter debattmiljøet på samme måte som etter terrorangrepene i USA 11. september 2001, sier Hylland Eriksen som er professor i sosialantropologi ved Universitetet i Oslo til Dagsavisen. Også filosof og forsker Lars Gule er skeptisk til at forsvarerne kaller inn de to for å forklare Breiviks idéunivers: - Han forsøker å skaffe en bekreftelse på denne krigsretorikken som han har lagt til grunn for sine handlinger. Han vil nok dessverre få gjenklang hos Krekar og Jensen, som mener at Norge og Vesten er i krig mot islam, sier Gule.Etter lengre tids tautrekking med sin klient leverte Breiviks forsvarere sin vitneliste mandag. Det samme gjorde bistandsadvokatene. Også advokat Harald Stabell stiller seg kritisk til at mulla Krekar, som forrige uke ble fengslet i fem år for trusler, står på vitnelista. - Jeg har problemer med å forstå hvordan Krekar skal belyse Breiviks tilregnelighet. Det er mange andre man kunne brukt til å opplyse om ekstreme miljøer, sa advokat Harald Stabell til NRK mandag. Ved siden av Krekar og Peder Nøstvold Jensen, bedre kjent som bloggeren Fjordman, er det allerede kjent at forsvaret vil stevne de ekstreme muslimene Arfan Bhatti og Mohyeldeen Mohammad.Breivik referer til Fjordman hele 111 ganger i teksten han publiserte på internett samme dag som han gjennomførte terrorangrepene i regjeringskvartalet og på Utøya. Allerede kort tid etter 22. juli i fjor valgte ålesunderen å stå fram i mediene. Til VG kalte han det «forferdelig ubehagelig» at Breivik har framhevet ham som det store idolet. - Anders Behring Breivik er en mentalt forstyrret person. Det bærer hans såkalte manifest også i høy grad preg av. Store deler av Europas og den vestlige verdens befolkning ser derimot med stigende uro på islams frammarsj og skadevirkningene av dagens innvandringspolitikk. Dette er sunn fornuft og har ingenting med Breivik å gjøre, hevder Jensen overfor avisa. Peder Nøstvold Jensen sier at han vil stille som vitne dersom han blir stevnet.Mulla Krekars advokat Arvid Sjødin sier til Dagsavisen at Krekar kommer til å stille som vitne under forsvarets bevisførsel i perioden 7. til 15. juni, helt mot slutten av den ti uker lange rettssaken. - Jeg oppfatter det sånn at Breivik skal vise at han har rett, at det er en krig mellom Vesten og muslimer. Jeg formoder at Krekar vil bekrefte at det pågår en slik krig, sier Sjødin. Advokat John Christian Elden som har vært forsvarer for både Bhatti og Mohammad, sier til Dagbladet at klientene vil vitne om de blir kalt inn. Om de vil kunne si noe av betydning for saken, har han ikke peiling på.Forsvarernes vitneliste er nå oppe i rundt 40 navn etter at Breivik insisterte på å få inn noen flere vitner under møtet i Ila fengsel mandag. Ytterligere navn fra listen vil ikke forsvarerteamet gå ut med før etter påske. - Hovedtyngden av vitnene er fagpersoner som kan si noe om Breiviks tilregnelighet, først og fremst personer med medisinsk bakgrunn. Men det er også fagkyndige vitner som kan mye om ulike typer miljøer, fagpersonell som kan mye om høyresiden, muslimsk tankegang og som kan belyse spørsmål som er viktige i saken, sa Breiviks hovedforsvarer Geir Lippestad mandag. Bistandsadvokatene ønsker å føre ni vitner, noe som trolig fører det totale antallet vitner i saken opp i nærmere 150 personer.
Flere er kritiske til at mulla Krekar og den islamkritiske bloggeren Peder Nøstvold Jensen skal vitne i rettssaken mot Anders Behring Breivik.